CELEX: 32019D0372
Language: el
Date: 2019-03-05 00:00:00
Title: Εκτελεστική απόφαση (ΕΕ) 2019/372 του Συμβουλίου, της 5ης Μαρτίου 2019, που επιτρέπει στη Γαλλία να εφαρμόσει μειωμένο φορολογικό συντελεστή στην αμόλυβδη βενζίνη που χρησιμοποιείται ως καύσιμο κίνησης και διατίθεται προς κατανάλωση στα διοικητικά διαμερίσματα της Κορσικής, σύμφωνα με το άρθρο 19 της οδηγίας 2003/96/ΕΚ

8.3.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 68/5
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2019/372 ΤΟΥ ΣΥΜΒΟΥΛΙΟΥ
         της 5ης Μαρτίου 2019
         που επιτρέπει στη Γαλλία να εφαρμόσει μειωμένο φορολογικό συντελεστή στην αμόλυβδη βενζίνη που χρησιμοποιείται ως καύσιμο κίνησης και διατίθεται προς κατανάλωση στα διοικητικά διαμερίσματα της Κορσικής, σύμφωνα με το άρθρο 19 της οδηγίας 2003/96/ΕΚ
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία 2003/96/ΕΚ του Συμβουλίου, της 27ης Οκτωβρίου 2003, σχετικά με την αναδιάρθρωση του κοινοτικού πλαισίου φορολογίας των ενεργειακών προϊόντων και της ηλεκτρικής ενέργειας (1), και ιδίως το άρθρο 19 παράγραφος 1,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Με την απόφαση 2007/880/ΕΚ (2) και την εκτελεστική απόφαση 2013/192/ΕΕ του Συμβουλίου (3) επιτράπηκε στη Γαλλία να εφαρμόσει μειωμένο φορολογικό συντελεστή στην αμόλυβδη βενζίνη που χρησιμοποιείται ως καύσιμο κίνησης και διατίθεται προς κατανάλωση στα διοικητικά διαμερίσματα της Κορσικής, σύμφωνα με το άρθρο 19 της οδηγίας 2003/96/ΕΚ.
                  
               
                     (2)
                  
                  
                     Με επιστολή της 26ης Σεπτεμβρίου 2018, η Γαλλία ζήτησε να της επιτραπεί να εφαρμόσει μειωμένο συντελεστή φορολογίας στην αμόλυβδη βενζίνη που χρησιμοποιείται ως καύσιμο κίνησης, σε συνέχεια της πρακτικής που ακολουθείται στο πλαίσιο της απόφασης 2007/880/ΕΚ και της εκτελεστικής απόφασης 2013/192/ΕΕ. Η μείωση ανέρχεται σε 1 EUR ανά εκατόλιτρο. Η άδεια ζητείται για την περίοδο από την 1η Ιανουαρίου 2019 έως την 31η Δεκεμβρίου 2024. Η προμήθεια αμόλυβδης βενζίνης μέσω πρατηρίου στην Κορσική συνεπάγεται σημαντικά υψηλότερο κόστος σε σχέση με το αντίστοιχο στην ηπειρωτική Γαλλία και οι τελικές τιμές είναι κατά 0,10 EUR ανά λίτρο υψηλότερες από εκείνες που ισχύουν στην ηπειρωτική Γαλλία.
                  
               
                     (3)
                  
                  
                     Με τη μείωση του φόρου επί της αμόλυβδης βενζίνης που βαρύνει τους καταναλωτές στην Κορσική θα δημιουργηθούν πιο ισότιμοι όροι μεταξύ των καταναλωτών στην Κορσική και στην ηπειρωτική Γαλλία. Το μέτρο πληροί επομένως τους στόχους της περιφερειακής πολιτικής και της πολιτικής συνοχής.
                  
               
                     (4)
                  
                  
                     Η φορολογική μείωση δεν υπερβαίνει όσα είναι αναγκαία προκειμένου να λαμβάνεται υπόψη το πρόσθετο κόστος μεταφοράς και διανομής που βαρύνει τους καταναλωτές στην Κορσική.
                  
               
                     (5)
                  
                  
                     Το τελικό επίπεδο φορολογίας τηρεί τα ελάχιστα όρια που προβλέπονται από την οδηγία 2003/96/ΕΚ και διαμορφώνονται επί του παρόντος στα 359 EUR ανά 1 000 λίτρα (ή 35,90 EUR ανά εκατόλιτρο).
                  
               
                     (6)
                  
                  
                     Λαμβανομένων υπόψη του απομακρυσμένου και νησιωτικού χαρακτήρα των διοικητικών διαμερισμάτων στα οποία εφαρμόζεται το εν λόγω μέτρο, και της μέτριας μείωσης του συντελεστή, ο οποίος παραμένει άλλωστε πολύ υψηλός σε σχέση με το ελάχιστο επίπεδο που θεσπίζεται στην οδηγία 2003/96/ΕΚ, το αιτούμενο μέτρο δεν θα προκαλέσει μεταβολή που να συνδέεται ειδικά με την προμήθεια καυσίμων.
                  
               
                     (7)
                  
                  
                     Κατά συνέπεια, το μέτρο κρίνεται αποδεκτό από την άποψη της εύρυθμης λειτουργίας της εσωτερικής αγοράς και της ανάγκης διασφάλισης θεμιτού ανταγωνισμού και δεν είναι ασυμβίβαστο με τις ενωσιακές πολιτικές για την υγεία, το περιβάλλον, την ενέργεια και τις μεταφορές.
                  
               
                     (8)
                  
                  
                     Θα πρέπει, επομένως, να επιτραπεί στη Γαλλία, σύμφωνα με το άρθρο 19 παράγραφος 2 της οδηγίας 2003/96/ΕΚ, να εφαρμόσει έως τις 31 Δεκεμβρίου 2024 μειωμένο φορολογικό συντελεστή στην αμόλυβδη βενζίνη που χρησιμοποιείται ως καύσιμο κίνησης και διατίθεται προς κατανάλωση στην Κορσική.
                  
               
                     (9)
                  
                  
                     Όπως προκύπτει από το άρθρο 19 παράγραφος 2 της οδηγίας 2003/96/ΕΚ, κάθε άδεια που χορηγείται δυνάμει του εν λόγω άρθρου πρέπει να είναι αυστηρά περιορισμένη χρονικά.
                  
               
                     (10)
                  
                  
                     Για να εξασφαλιστεί για τα ενδιαφερόμενα διοικητικά διαμερίσματα επαρκής βαθμός ασφάλειας, η άδεια θα πρέπει να χορηγείται για περίοδο έξι ετών. Ωστόσο, για να μην υπονομευθούν οι μελλοντικές γενικές εξελίξεις του υφιστάμενου νομικού πλαισίου είναι σκόπιμο να προβλεφθεί ότι, σε περίπτωση που το Συμβούλιο, ενεργώντας βάσει του άρθρου 113 της Συνθήκης για τη λειτουργία της Ευρωπαϊκής Ένωσης (ΣΛΕΕ), θεσπίσει ένα τροποποιημένο γενικό σύστημα φορολογίας των ενεργειακών προϊόντων με το οποίο δεν θα συνάδει η παρούσα άδεια, η παρούσα απόφαση λήγει την ημέρα κατά την οποία καθίστανται εφαρμοστέοι οι κανόνες σχετικά με το τροποποιημένο γενικό σύστημα.
                  
               
                     (11)
                  
                  
                     Κρίνεται σκόπιμο να διασφαλιστεί ότι η Γαλλία μπορεί να εφαρμόσει ομαλά από την 1η Ιανουαρίου 2019 την ειδική μείωση στην οποία αναφέρεται η παρούσα απόφαση, σε συνέχεια των προηγούμενων ρυθμίσεων, δυνάμει της εκτελεστικής απόφασης 2013/192/ΕΕ. Η αιτούμενη άδεια θα πρέπει επομένως να χορηγηθεί με ισχύ από την 1η Ιανουαρίου 2019.
                  
               
                     (12)
                  
                  
                     Η παρούσα απόφαση δεν θίγει την εφαρμογή των ενωσιακών κανόνων σχετικά με τις κρατικές ενισχύσεις,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Επιτρέπεται στη Γαλλία να εφαρμόσει μείωση του φορολογικού συντελεστή η οποία δεν υπερβαίνει το 1 EUR ανά εκατόλιτρο για την αμόλυβδη βενζίνη που χρησιμοποιείται ως καύσιμο κίνησης και διατίθεται προς κατανάλωση στα διοικητικά διαμερίσματα της Κορσικής.
            Για την αποφυγή τυχόν υπεραντιστάθμισης, η μείωση δεν υπερβαίνει το πρόσθετο κόστος μεταφοράς, αποθήκευσης και διανομής στα διοικητικά διαμερίσματα της Κορσικής σε σχέση με την ηπειρωτική Γαλλία.
            Ο μειωμένος συντελεστής είναι σύμφωνος με τις υποχρεώσεις που θεσπίζονται στην οδηγία 2003/96/ΕΚ, και, ιδίως, τα ελάχιστα επίπεδα που αναφέρονται στο άρθρο 7.
         
         
            Άρθρο 2
            Η παρούσα απόφαση αρχίζει να ισχύει την ημερομηνία της κοινοποίησής της.
            Εφαρμόζεται από την 1η Ιανουαρίου 2019.
            Λήγει την 31η Δεκεμβρίου 2024.
            Ωστόσο, εάν το Συμβούλιο, αποφασίζοντας βάσει του άρθρου 113 της ΣΛΕΕ, θεσπίσει ένα τροποποιημένο γενικό σύστημα φορολογίας των ενεργειακών προϊόντων με το οποίο δεν θα συνάδει η άδεια που χορηγείται σύμφωνα με το άρθρο 1 της παρούσας απόφασης, η παρούσα απόφαση λήγει την ημέρα κατά την οποία καθίστανται εφαρμοστέοι οι κανόνες για το εν λόγω τροποποιημένο σύστημα.
         
         
            Άρθρο 3
            Η παρούσα απόφαση απευθύνεται στη Γαλλική Δημοκρατία.
         
         
            Βρυξέλλες, 5 Μαρτίου 2019.
            
               
                  Για το Συμβούλιο
               
               
                  Η Πρόεδρος
               
               G.L. GAVRILESCU
            
         
         
            (1)  ΕΕ L 283 της 31.10.2003, σ. 51.
         
            (2)  Απόφαση 2007/880/ΕΚ του Συμβουλίου, της 20ής Δεκεμβρίου 2007, που επιτρέπει στη Γαλλία να εφαρμόσει μειωμένο συντελεστή φορολογίας της αμόλυβδης βενζίνης που χρησιμοποιείται ως καύσιμο και διατίθεται προς κατανάλωση στα διοικητικά διαμερίσματα της Κορσικής, σύμφωνα με το άρθρο 19 της οδηγίας 2003/96/ΕΚ (ΕΕ L 346 της 29.12.2007, σ. 15).
         
            (3)  Εκτελεστική απόφαση 2013/192/ΕΕ του Συμβουλίου, της 22ας Απριλίου 2013, που επιτρέπει στη Γαλλική Δημοκρατία να εφαρμόσει μειωμένο συντελεστή φορολογίας της αμόλυβδης βενζίνης που χρησιμοποιείται ως καύσιμο και διατίθεται προς κατανάλωση στα διοικητικά διαμερίσματα της Κορσικής, σύμφωνα με το άρθρο 19 της οδηγίας 2003/96/ΕΚ (ΕΕ L 113 της 25.4.2013, σ. 13).